53. ΑΠΟΦΑΣΙΣ ΥΠΟΥΡΓΟΥ ΣΥΓΚΟΙΝΩΝΙΩΝ Αριθ. Ε/205832 της 13/21 Νοεμ. 1967  (ΦΕΚ Β΄ 678) Περί καθορισμού όρων, προϋποθέσεων και διαδικασίας χορηγήσεως αδειών κυκλοφορίας τριτρόχων φορτηγών οχημάτων Δημοσίας χρήσεως (μοτοσυκλεττών). Αντικατεστάθη δια των διατάξεων της υπ’ αριθ. Ε/171600/1968 ομοίας (κατωτ. αριθ. 59). 53 α . ΑΠΟΦΑΣΙΣ ΥΠΟΥΡΓΟΥ ΣΥΓΚΟΙΝΩΝΙΩΝ Αριθ.ΣΤ/207152/67 της 21 Νοεμ./13 Δεκ. 1967 (ΦΕΚ Β΄  733) Περί υπερφορτώσεως αυτοκινήτων ειδικής μεταφοράς. ΄Εχοντες υπ’ όψιν: 1.Την αίτησιν των ιδιοκτητών αυτοκινήτων ειδικών μεταφορών σχετικώς με την υπερφόρτωσιν των φορτηγών ημιρυμουλκουμένων αυτοκινήτων SEMMI-TRAILLERS των εκτελούντων ειδικάς μεταφοράς βαρέων αντικειμένων. 2.Το γεγονός ότι σήμερον εν τω πλαισίω της βιομηχανικής αναπτύξεως της Χώρας παρουσιάζονται προς μεταφοράν ογκώδη και βαρέα αντικείμενα (οίον λέβητες, γεννήτριαι, κινητήριοι μηχαναί, μηχανήματα έργων κλπ.) απαραίτητα δια την λειτουργίαν των εργοστασίων και την εκτέλεσιν Δημοσίων έργων, αποφασίζομεν: Εγκρίνομεν όπως προσωρινώς και μέχρι τελικής ρυθμίσεως του θέματος υπερφορτώσεως των φορτηγών αυτοκινήτων ισχύσωσι τα κάτωθι. Οσάκις παρίσταται ανάγκη μεταφοράς ολοσώμων βαρέων μηχανημάτων ή συσκευών, μη δυναμένων να κατατμηθώσιν εις πλείονα του ενός κόλα, ή να αποσυνδεθώσιν ευκόλως εις μικρότερα τεμάχια (ως  λ.χ. λέβητες, μετασχηματισταί, κινητήρες παγίων εγκαταστάσεων, μηχανήματα έργων κλπ.) η μεταφορά αύτη δύναται να εκτελήται δι’ οχημάτων ημιρυμουλκουμένων (SEMMI-TRAILLERS) συνολικού μικτού βάρους 25 τόννων και άνω, άνευ ελέγχου υπερφορτώσεως αυτών. Δια τας εν τη παρούση μεταφοράς, καθ’ ας προκύπτει υπερφόρτωσις των οχημάτων πέραν των υπό των κειμένων διατάξεων προβλεπομένων μεγίστων ορίων, αύται θα διενεργώνται υπό την απόλυτον και αποκλειστικήν ευθύνην των ιδιοκτητών των εν λόγω οχημάτων, τόσον δια την ασφαλή κυκλοφορίαν του οχήματος, του επιβαίνοντος οδηγού και τυχόν εργατοτεχνικού προσωπικού, όσον και ως προς την ασφάλειαν προς τρίτους. Οίκοθεν νοείται, ότι, εάν αι διαστάσεις του οχήματος εμφόρτου είναι μεγαλύτεραι των υπό του 128/1965 Β.Δ/τος προσδιοριζομένων, το όχημα δέον απαραιτήτως να εφοδιάζεται και δι’ ειδικής αδείας (δι’ εκάστην τοιαύτην μεταφοράν) της Οικείας Δ/νσεως Τεχνικών Υπηρεσιών του Νομού, αναγραφούσης την ακολουθητέαν διαδρομήν του οχήματος, τας ώρας κυκλοφορίας επί των οδών, ως και την λήψιν των αναγκαιούντων μέτρων ασφαλείας τεχνικών έργων (γεφυρών κλπ.) συμφώνως προς τας διατάξεις του άρθρ. 6 του Π.Δ. της 21/29.1.1931 περί κυκλοφορίας αυτοκινήτων οχημάτων, εν συνδυασμώ και προς το άρθρ. 56 του Ν.Δ. 4233/62, περί κυρώσεως του Κώδικος οδικής κυκλοφορίας (Κ.Ο.Κ.). 